《题松茂兰馨图二十韵》
明代·胡应麟

霁日明松桧，光风毓蕙兰。一弧悬海上，双舄堕云端。

殿宇金茎悬，庭阶玉树团。丹膏凝琥珀，翠萼绽琅玕。

五粒垂山径，孤根翳石坛。沅湘思楚客，泰岱觅秦官。

劲节回春意，幽芳袭岁寒。亭亭标院落，冉冉拂栏杆。

突兀朝霞映，纷披夕露漙。当风旂猎猎，杂雨佩珊珊。

鸑鷟文犹贵，熊罴梦未阑。燕台新骥足，渭渚旧渔竿。

象纬中天谪，波涛弱水残。含饴呈极乐，设醴助清欢。

火枣频餐易，冰桃乍得难。后堂罗管籥，中路集衣冠。

北极催纶诰，南冥兆羽翰。青云传上国，紫气接长安。

奕叶清芬播，茏葱瑞霭蟠。云礽八千祀，绛阙下还丹。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。